Mandela-baai kyk na misbruik van oortyd | Netwerk24
Deur Lynn Williams 11 Julie 2019 13:51
Die metro se interne ouditafdeling gaan die misbruik van oortydwerk deur werkers van die Nelson Mandelabaai-metroraad ondersoek.
Tot dusver het amptenare van die verskillende direktorate in die metro hul werkgewer meer as R156 miljoen vir oortydwerk uit die sak gejaag.
Volgens vooruitsigte deur die metro se komitee vir begroting en die tesourie, sou die metro teen die einde van die vorige boekjaar (op 30 Junie) meer as R200 miljoen uitbetaal het aan oortydwerk.
Sonder 'n wettige beleid wat oortydbetaling reguleer, sit die metro met 'n tameletjie oor hoe om die probleem hok te slaan.
Pogings meer as 'n jaar gelede om 'n nuwe beleid te bekragtig, is nie uitgevoer nie, om meer tyd te skep om vakbonde te raadpleeg.
Die drie top-direktorate waar amptenare die meeste oortyd eis, is veiligheid (meer as R51 miljoen), elektrisiteit en energie (meer as R26 miljoen) en water (meer as R20 miljoen).
Kort op hul hakke is die direktorate vir openbare gesondheid en sanitasie, met meer as R18 miljoen en R14 miljoen onderskeidelik.
Raadslede het gal gebraak oor die feit dat yslike bedrae uitbetaal word aan oortyd, terwyl die stad volgens hulle vuil is en ander basiese dienste nie gelewer word nie.
Daar is ook voorheen verwys na waterlekke wat oral in die metro voorkom, ten spyte daarvan dat werkers oortyd betaal word om dit reg te maak.
Nuus dat die metro nou 'n ondersoek na die misbruik van oortyd wil gelas, kom nadat 'n mosie onlangs in die munisipale komitee vir openbare rekeninge (MPAC) aanvaar is.
Die ACDP se Lance Grootboom het dié mosie by die komitee ingedien.
Volgens Grootboom wys die munisipaliteit se moniteringstelsel dat die metro reeds hul begroting vir oortyd met meer as 100% oorskry het.
Grootboom sê ernstige vrae moet gevra word oor hoekom dienste nie gelewer word nie, sowel as oor die beleid vir oortydwerk.
Hy sê oortyd is daar in tye wanneer 'n noodgeval ontstaan, maar dit het nou die norm geword.
"Daar is iets groot fout met ons stelsel, of die regte beheermaatreëls bestaan eenvoudig nie."
Grootboom se voorstel was dat die metro se interne ouditafdeling die eise wat sedert die begin van die 2018-'19 finansiële jaar ingedien is, ondersoek om te kan bepaal of dit redelik was.